钦定古今图书集成/明伦汇编/氏族典/第274卷 > 王翱
## 钦定古今图书集成/明伦汇编/氏族典/第274卷 > 王翱

按《明外史王翱传》：“翱字九皋，盐山人。永乐十三年，试
贡士于北京。帝思得北士用之，而北人登第率后。翱
两试皆上第，大喜，特召改庶吉士，授大理左寺正，左
迁行人。宣德元年，以杨士奇荐，擢御史，巡按四川。英
宗嗣位，廷议遣文武大臣出镇守，擢翱右佥都御史，
偕都督武兴镇江西，惩贪抑奸，吏民畏爱。正统二年”，
召还院。辽东将屡失机，诏翱往督军务。九载秩满，进
右副都御史。出塞击兀良哈，擒斩百馀人，获畜产四
千六百，进右都御史。景泰三年召还，掌院事。浔、梧猺
乱，遣督军务两广。翱至镇，将吏詟服。推诚抚谕，猺人
向化，部内无事。明年入为吏部尚书。天顺五年加太
子少保。宪宗立，进太子太保。疾卒，谥“忠肃。”